ΑΠΟΦΑΣΗ ΤΗΣ ΕΠΙΤΡΟΠΗΣ της 28ης Φεβρουαρίου 1994 περί τροποποιήσεως για δεύτερη φορά της απόφασης 93/602/ΕΚ σχετικά με ορισμένα μέτρα προστασίας που αφορούν την αφρικανική πανώλη των χοίρων στην Πορτογαλία (94/122/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στις ενδοκοινοτικές συναλλαγές ορισμένων ζώντων ζώων και προϊόντων ενόψει της ολοκλήρωσης της εσωτερικής αγοράς (1), όπως τροποποιήθηκε τελευταία από την οδηγία 92/118/ΕΟΚ του Συμβουλίου (2), και ιδίως το άρθρο 10 παράγραφος 4,

την οδηγία 89/662/ΕΟΚ του Συμβουλίου της 11ης Δεκεμβρίου 1989 σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9 παράγραφος 4,

Εκτιμώντας:

ότι, συνεπεία των κρουσμάτων αφρικανικής πανώλους των χοίρων που εκδηλώθηκαν στην περιφέρεια Alentejo της Πορτογαλίας, η Επιτροπή θέσπισε την απόφαση 93/602/ΕΚ της 19ης Νοεμβρίου 1993 σχετικά με ορισμένα μέτρα προστασίας που αφορούν την αφρικανική πανώλη των χοίρων στην Πορτογαλία (4), όπως τροποποιήθηκε από την απόφαση 94/35/ΕΚ (5)-

ότι, ενόψει των συναλλαγών ζώντων χοίρων, νωπού χοίρειου κρέατος και ορισμένων προϊόντων με βάση το κρέας, τα κρούσματα αφρικανικής πανώλους των χοίρων ενδέχεται να θέσουν σε κίνδυνο τις αγέλες άλλων κρατών μελών-

ότι, βάσει των πληροφοριών που παρέσχε η Πορτογαλία σχετικά με την εκεί κατάσταση, όσον αφορά την αφρικανική πανώλη των χοίρων, καθίσταται δυνατός ο περιορισμός των μέτρων προστασίας που θεσπίστηκαν με την απόφαση 93/602/ΕΚ-

ότι, λόγω των νεωτέρων ως άνω στοιχείων, πρέπει να τροποποιηθούν τα μέτρα που θεσπίστηκαν βάσει της απόφασης 93/602/ΕΚ-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 93/602/ΕΚ τροποποιείται ως εξής:

1. Στο άρθρο 3 παράγραφοι 1, 2 και 3, οι όροι "94/35/ΕΚ" αντικαθίστανται από τους όρους "94/122/ΕΚ".

2. Στο άρθρο 4, η παράγραφος 3 αντικαθίσταται από το ακόλουθο κείμενο:

"3. Κατά παρέκκλιση των διατάξεων της παραγράφου 1, χοίροι για αναπαραγωγή και απόδοση μπορούν να αποστέλλονται από μονάδες οι οποίες βρίσκονται στην περιοχή που περιγράφεται στο παράρτημα Ι σε καθορισμένη μονάδα που βρίσκεται εκτός των ορίων της εν λόγω περιοχής, υπό τους ακόλουθους όρους:

- οι χοίροι πρέπει να έχουν παραμείνει στην μονάδα καταγωγής τους για τουλάχιστον 30 ημέρες, πριν από την αποστολή τους, και να μην έχουν εισαχθεί στην εν λόγω μονάδα άλλοι χοίροι, κατά τη διάρκεια της ιδίας περιόδου,

- όλοι οι χοίροι που πρόκειται να αποσταλούν πρέπει να έχουν υποβληθεί, εντός 10 ημερών πριν από την αποστολή τους, σε ατομική ορρολογική εξέταση για αφρικανική πανώλη του χοίρου με αρνητικά αποτελέσματα, ή

να έχουν ληφθεί δείγματα από την αγέλη όπως περιγράφεται στο παράρτημα ΙΙ, σε χρονικό διάστημα 14 ημερών πριν από την αποστολή,

- όλοι οι χοίροι που πρόκειται να αποσταλούν πρέπει να έχουν ταυτοποιηθεί διά ενωτίου ή δερματοστιξίας, πριν από τη δειγματοληψία,

- όλοι οι χοίροι της μονάδας καταγωγής υποβάλλονται σε κλινική εξέταση από εντεταλμένο κτηνίατρο, εντός 24 ωρών πριν από την αποστολή τους,

- οι χοίροι πρέπει να μεταφέρονται με σφραγισμένα μέσα μεταφοράς από τη μονάδα καταγωγής στην καθορισμένη μονάδα που βρίσκεται στην Πορτογαλία- τα μέσα μεταφοράς που χρησιμοποιούνται πρέπει να καθαρίζονται και να απολυμαίνονται πριν και μετά από κάθε ταξίδι,

- οι χοίροι πρέπει να συνοδεύονται κατά τη μεταφορά στη μονάδα προορισμού από έγγραφο υγειονομικής καταλληλότητας (Guia sanitatia de transito de suinos) που εκδίδεται από επίσημο κτηνίατρο,

- κατά την άφιξη στη μονάδα προορισμού, όλοι οι χοίροι στη μονάδα πρέπει να παραμείνουν σε αυτή για τουλάχιστον 60 ημέρες. Η μονάδα πρέπει να τηρείται υπό την επίβλεψη επίσημου κτηνιάτρου και οι χοίροι της μονάδας δεν μπορούν να εισέλθουν στις ενδοκοινοτικές συναλλαγές."

Άρθρο 2

Τα κράτη μέλη τροποποιούν τα μέτρα που εφαρμόζουν στις συναλλαγές, κατά τρόπο ώστε να συμμορφωθούν προς την παρούσα απόφαση. Ενημερώνουν αμέσως την Επιτροπή σχετικά.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 28 Φεβρουαρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 224 της 18. 8. 1990, σ. 29.

(2) ΕΕ αριθ. L 62 της 15. 3. 1993, σ. 49.

(3) ΕΕ αριθ. L 395 της 30. 12. 1989, σ. 13.

(4) ΕΕ αριθ. L 285 της 20. 11. 1993, σ. 38.

(5) ΕΕ αριθ. L 21 της 26. 1. 1994, σ. 23.